## Obvezatne upute broj I - Redoslijed izbornih radnji i tijek rokova

### NN 106/2007 (17.10.2007.), Obvezatne upute broj I - Redoslijed izbornih radnji i tijek rokova

# DRŽAVNO IZBORNO POVJERENSTVO

**3102**

Na temelju članka 48. točka 3. Zakona o izborima zastupnika u Hrvatski sabor
(»Narodne novine«, broj 69/03 – pročišćeni tekst i 19/07, dalje: Zakon) Državno
izborno povjerenstvo Republike Hrvatske utvrđuje

## OBVEZATNE UPUTE BROJ I

### REDOSLIJED IZBORNIH RADNJI I TIJEK ROKOVA

1. Predsjednik Republike Hrvatske raspisao je izbore za zastup­nike u Hrvatski
sabor Odlukom o raspisivanju izbora za zastupnike u Hrvatski sabor klasa:
013-03/07-01/01, urbroj: 71-05-03/1-07-2 od 15. listopada 2007.
Odluka Predsjednika Republike Hrvatske o raspisivanju izbora za zastupnike u
Hrvatski sabor stupa na snagu 17. listopada 2007.

**Izbori će se održati u nedjelju 25. studenoga 2007.**2. Rokovi teku od
**18. listopada 2007. u 00:00 sati.**
3. Prijedlozi lista kandidata, odnosno prijedlozi kandidata za izbor zastupnika
i njihovih zamjenika moraju prispjeti Državnom izbornom povjerenstvu najkasnije
u roku 14 dana od dana raspisivanja izbora, dakle

**31. listopada 2007. do 24:00 sata**(članak 21. stavak 1. Zakona).

4. Državno izborno povjerenstvo će u roku 48 sati od predaje prijedloga lista
izbornih jedinica za izbor zastupnika u Hrvatski sabor prihvatiti i u svim
dnevnim novinama u Republici Hrvatskoj i na Hrvatskoj radioteleviziji objaviti
sve pravovaljano predložene liste za svaku izbornu jedinicu i kandidate za XII.
izbornu jedinicu.
Državno izborno povjerenstvo javno će objaviti za svaku izbornu jedinicu zbirnu
listu svih pravovaljano predloženih lista te liste kandidata, dakle, najkasnije

**2. studenoga 2007. do 24:00 sata**(članak 22. stavak 1. i 2. Zakona).

5. Državno izborno povjerenstvo će u roku 48 sati dostaviti hrvatskim
diplomatsko-konzularnim predstavništvima sve prihvaćene liste za svaku izbornu
jedinicu kao i zbirnu listu izbornih lista svake izborne jedinice te liste
kandidata u XII. izbornoj jedinici radi njihove javne objave najkasnije

**2. studenoga 2007. do 24:00 sata**(članak 22. stavak 4. Zakona).

6. Izborna promidžba počinje danom objave zbirnih lista izbornih jedinica te
lista kandidata u XII. izbornoj jedinici, a završava 24 sata prije dana
održavanja izbora, dakle

**23. studenoga 2007. u 24:00 sata.**Izborna promidžba za glasovanje u inozemstvu završava

**22. studenoga 2007. u 24:00 sata**(članak 26. stavak 1. i članak 68. stavak 2. Zakona).

7. Zabrana izborne promidžbe (izborna šutnja), objavljivanje procjene izbornih
rezultata, kao i objavljivanje prethodnih neslužbenih rezultata izbora,
objavljivanje fotografija, izjava i intervjua nositelja lista, odnosno kandidata
te navođenje njihovih izjava ili pisanih djela u medijima, traje

**od 24. studenoga 2007. u 00:00 sati
do 25. studenoga 2007. u 19:00 sati.**

Zabrana izborne promidžbe za glasovanje u inozemstvu traje

**od 23. studenoga 2007. u 00:00 sati
do 25. studenoga 2007. u 19:00 sati**
(članak 26. stavak 2. i članak 68. stavak 2. Zakona).

8. Izborna povjerenstva izbornih jedinica za područje Republike Hrvatske objavit
će koja su biračka mjesta određena s naznakom koji će birači glasovati na
pojedinim biračkim mjestima najkasnije 10 dana prije održavanja izbora, dakle

**14. studenoga 2007. do 24:00 sata.**Državno izborno povjerenstvo objavit će koja su biračka mjesta određena u
inozemstvu, s naznakom koji će birači glasovati na pojedinom mjestu najkasnije
10 dana prije glasovanja u diplomatsko-konzularnim predstavništvima, dakle

**13. studenoga 2007. do 24:00 sata**(članak 58. i članak 68. stavak 2. Zakona).

9. Ministar obrane odredit će biračka mjesta za glasovanje birača na službi u
Oružanim snagama Republike Hrvatske.
Ministar mora, turizma, prometa i razvitka odredit će biračka mjesta za
glasovanje birača koji se kao članovi posade pomorskih i riječnih brodova pod
hrvatskom zastavom na dan izbora zateknu izvan granica Republike Hrvatske.
Ministar pravosuđa odredit će biračka mjesta za glasovanje birača lišenih
slobode.
Navedeni ministri odredit će biračka mjesta najkasnije

**14. studenoga 2007. do 24:00 sata**(članak 59. Zakona).

10. Izborno povjerenstvo izborne jedinice imenovat će biračke odbore najkasnije
pet dana prije dana održavanja izbora, dakle

**19. studenoga 2007. do 24:00 sata.**Državno izborno povjerenstvo imenovat će biračke odbore za glasovanje u
diplomatsko-konzularnim predstavništvima najkasnije 5 dana prije glasovanja,
dakle

**18. studenoga 2007. do 24:00 sata**(članak 57. stavak 5. i članak 68. stavak 2. Zakona).

11. Glasovanje traje neprekidno
**25. studenoga 2007. od 7:00 do 19:00 sati.**U diplomatsko-konzularnim predstavništvima glasovanje traje

**24. studenoga 2007. od 7:00 do 19:00 sati i
25. studenoga 2007. od 7:00 do 19:00 sati.**

Birališta se zatvaraju u 19:00 sati, ali će se biračima koji su se zatekli u
19:00 sati na biralištu omogućiti glasovanje.
(članak 68. stavak 1., 2. i 3. Zakona).

12. Birački odbor mora dostaviti zapisnik o svom radu s ostalim izbornim
materijalom gradskom izbornom povjerenstvu, odnosno općinskom izbornom
povjerenstvu, najkasnije u roku 12 sati od zatvaranja birališta, dakle

**26. studenoga 2007. do 7:00 sati.**Birački odbor u hrvatskom diplomatsko-konzularnom predstavništvu mora dostaviti
zapisnik o svom radu s ostalim izbornim materijalom izravno Državnom izbornom
povjerenstvu u roku 48 sati od zatvaranja birališta, dakle

**27. studenoga 2007. do 19:00 sati**(članak 75. Zakona).

13. Gradsko izborno povjerenstvo odnosno općinsko izborno povjerenstvo mora
dostaviti zapisnik o svom radu s ostalim izbornim materijalom izbornom
povjerenstvu izborne jedinice najkasnije u roku 18 sati od zatvaranja birališta,
dakle

**26. studenoga 2007. do 13:00 sati**(članak 76. stavak 2. Zakona).

14. Izborno povjerenstvo izborne jedinice zbrojit će rezultate glasovanja na
biračkim mjestima na svom području najkasnije u roku 24 sata od sata zatvaranja
birališta, dakle

**26. studenoga 2007. do 19:00 sati**(članak 77. stavak 3. Zakona).

Izborno povjerenstvo izborne jedinice dostavit će izborne rezultate na svom
području Državnom izbornom povjerenstvu zajedno sa zapisnikom u roku i na način
koji će Državno izborno povjerenstvo utvrditi posebnom odlukom.

15. Državno izborno povjerenstvo, kad utvrdi rezultate glasovanja za zastupnike,
objavit će bez odgađanja
– broj birača upisanih u popise birača, broj birača koji su glasovali u svakoj
izbornoj jedinici, koliko glasova je dobila pojedina lista u izbornoj jedinici i
koliko je bilo nevažećih glasačkih listića,
– broj zastupničkih mjesta koje je dobila svaka lista te imena i prezimena
kandidata koji su izabrani za zastupnike,
– ime i prezime kandidata i njihovih zamjenika (gdje se biraju) koji su izabrani
u XII. izbornoj jedinici u kojoj se biraju zastupnici nacionalnih manjina
(članak 79. Zakona).

RAČUNANJE ROKOVA U INOZEMSTVU

16. Rokovi u inozemstvu računaju se prema lokalnom vremenu mjesta u kojem se
glasuje.

ZAŠTITA IZBORNOG PRAVA

17. Zaštita izbornog prava ostvaruje se u skladu s odredbama članka 83. do 89.
Zakona.
18. Ove Obvezatne upute stupaju na snagu danom objave u »Narodnim novinama«.

Klasa: 013-03/07-01/09
Urbroj: 507-07-01
Zagreb, 17. listopada 2007.

Predsjednik
**Branko Hrvatin, dipl. iur**., v. r.

Uputa, NN 106/2007-3102
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)